18 መስከረም 2020 ኣብቲ ልዕሊ 1.4 ሚልዮን ደቂ ኣንስትዮ ተሳቲፈናሉ ዝተባህለ ክልላዊ መረጻ ትግራይ፡ እቲ ንኣስታት 30 ዓመታት ፖለቲካዊ መሪሕነት ናይታ ክልል ዝገበተ ህወሓት፡ ዓብላላይ ድምጺ ብምርካብ ንመናብር ክልላዊ ባይቶ ብሒቱዎ'ዩ። ብዙሓት ብዛዕባ እዚ መረጻን ውጽኢቱን ዝተፈላለየ ርኢይቶን ስምዒትን እንተሃለዎም'ውን፤ ምናልባት መጻኢ ዕጫ ኢትዮጵያ ዝውስን ክኸውን ይኽእል'ዩ ዝብል ግምት ዝሃብሉ ኣለው። እቲ መረጻ፡ ብመንግስታዊ ሚዲያታት ፌደራል ማእለያ ዘይብሉ ጸለመ ይበጽሖ ምንባሩ ዝጠቐሰት ዋና ኣሰናዳኢት መጽሄት ኣዲስ ስታንዳርድ ጋዜጠኛ ጸዳለ ለማ፡ "ኣብ ታሪኽ ኢትዮጵያ ክምዝገብ ዝግብኦን ነቲ ዘይተዛዘመ ሃገራዊ ህንጸት ቐሊዑ ዘርኣየን'ዩ" ክትብል ገሊጻቶ። ኣብ ድሮ እቲ መረጻ (3 ጳጉሜን 2012 ዓ.ም) ቢቢሲ ዘዛረቦ ሓላፊ ቤት ጽሕፈት ብልጽግና ጨንፈር ትግራይ ኣቶ ነብዪ ስሑልሚካኤል ብወገኑ፡ እቲ መረጻ ከማልኦም ዝግበእ ረቛሒታት ስለ ዘየማልአ መረጻ ተኻይዱ ምባል'ኳ እንተዘይተኻእለ "ህወሓት ግን ናይ ዴሞክራሲ ልምምድ ይግብር ከም ዘሎ ኢና ንግምግሞ" ዝብል ርኢይቶ ሂቡ ነይሩ። ንምዃኑ እቲ ኣብ ትግራይ ዝተኻየደ መረጻ ብልጫታቱን ጉድለታቱን እንታይ ነይሮም?
